Pukke se geskorste SR-voorsitter heraangestelMonica van Schalkwyk. Foto: Facebook “Dit volg nadat ‘n ondersoek ingestel was na die geldigheid van die tydelike skorsingsbevel wat deur die IVSR op haar gedien was, en ‘n regsopinie deur die universiteit se regskantoor opgestel is. Die regsopinie het bevind dat die IVSR buite hul mandaat opgetree het. Monica se regverteenwoordiger is dienooreenkomstig ingelig,” het Louis Jacobs, woordvoerder van die universiteit, aan Maroela Media gesê. “Die proses om ‘n oplossing te fasiliteer vir die konflik binne die IVSR, soos versoek deur die uitvoerende komitee van die NWU-Raad aan twee senior bestuurders, gaan steeds voort.” Maroela Media het die naweek berig Van Schalkwyk is geskors nadat sy die res van die IVSR, wat uit SR-lede van die Mafikeng- asook die Vaaldriehoekkampus bestaan, se voorstel om veto-stemreg in die IVSR te implementeer, teengestaan het. Die ISR het glo steeds die voorstel aan die NWU-Raad voorgelê. Van Schalkwyk het na aanleiding hiervan ŉ brief aan die raad gestuur waarin sy die redes uitlig waarom die voorstel nie in ag geneem kan word nie en om te beklemtoon dat die regte prosedure nie gevolg is nie. Sy is hierna geskors. Van Schalkwyk het vroeër die week ŉ prokureursbrief aan die universiteit gestuur waarin sy eis dat die skorsing voor of op 6 Maart teruggetrek word.